पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण के बीच स्कूल शिक्षा विभाग ने कक्षा 9वीं और 11वीं के परीक्षा परिणाम 15 मई तक जारी करने के आदेश दिए हैं लेकिन अभी तक मूल्यांकन की तैयारी ही नहीं हुई है। स्कूलों में स्टाफ की भी कमी है इसलिए पूरा रिजल्ट बनाने में परेशानी हो रही है। इसके पहले इसे 30 अप्रैल को घोषित करने का निर्णय लिया गया था लेकिन रिजल्ट की तैयारी नहीं पाई। बुधवार देर शाम लोक शिक्षण आयुक्त ने संशोधित आदेश जारी कर स्कूल प्राचार्यों से 15 मई तक रिजल्ट घोषित करने को कहा है।
प्रदेश में कोरोना की रफ्तार बढ़ने के साथ ही सरकारी दफ्तरों में स्टाफ की संख्या अधिकतम 10% की गई है। इस कारण टेस्ट और अर्द्धवार्षिक परीक्षा के आधार पर रिजल्ट तैयार करने में वक्त लग रहा है। इसे ध्यान में रखकर ही रिजल्ट घोषित करने के लिए 15 दिन का अतिरिक्त समय स्कूलों को दिया गया है। जिले के सरकारी स्कूलों में इन दोनों कक्षाओं में करीब 22 हजार विद्यार्थी हैं।
12 वीं के छात्रों की समस्याओं का निराकरण करने पैनल बनेगा : कोविड-19 का संक्रमण बढ़ने के कारण मप्र माशिमं द्वारा आयोजित की जाने वाली हायर सेकंडरी की परीक्षाएं स्थगित कर दी गई हैं। इस बात को ध्यान में रखते हुए छात्रों की बोर्ड परीक्षा की बेहतर तैयारी हो सके, इसके लिए लोक शिक्षण आयुक्त जयश्री कियावत ने जिला शिक्षा अधिकारी को पत्र भेजकर कहा है कि जिलेवार हायर सेकंडरी के प्रत्येक विषय के लिए विषय विशेषज्ञों के समूह बनाएं।
पत्र में उन्होंने कहा कि प्रत्येक विषय में न्यूनतम 4 विषय के लिए विषय विशेषज्ञों का पैनल बनाएं। पैनल में नाम दर्ज करने से पहले संबंधित विषय विशेषज्ञ की मंजूरी जरूर लें। इसके बाद विषय विशेषज्ञ के वाट्स नंबर छात्र-छात्राओं को प्रदान किए जाएं। जिससे छात्र-छात्राएं विषय विशेषज्ञ के वाट्सएप नंबर पर प्रश्न भेज सकें। विशेषज्ञ के वाट्सएप नंबर पर आने वाले प्रश्नों के उत्तर सामान्यत: उसी दिन दे दिए जाएं।
10वीं-12वीं की परीक्षा के लिए स्पष्ट आदेश नहीं
बोर्ड की कक्षा 10वीं व 12वीं की परीक्षा के लिए स्पष्ट आदेश नहीं हैं। सीबीएसई की तरह कक्षा 10वीं में अर्द्धवार्षिक व प्री-बोर्ड के आधार पर परिणाम घोषित करने की बात सामने आई है लेकिन अभी तक बोर्ड ने इसके आदेश नहीं दिए हैं। कक्षा 12वीं की परीक्षा होगी या नहीं इसके लिए जून में फैसला लेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn